Mp-4/18
Natisni
Opravilna št.:
Mp-4/18
Datum odločitve:
10. 9. 2018
ECLI:
ECLI:SI:USRS:2018:Mp.4.18
Akt:
Pritožba zoper sklep Državnega zbora št. 004-03/18-8/9 z dne 22. 6. 2018 (Uradni list RS, št. 43/18)
Izrek:
Pritožba zoper sklep Državnega zbora št. 004-03/18-8/9 z dne 22. 6. 2018 (Uradni list RS, št. 43/18) se zavrže.
Evidenčni stavek:
Pritožbo, ki jo kandidat ali predstavnik liste kandidatov vloži zoper odločitev Državnega zbora v postopku potrditve poslanskih mandatov po izteku osemdnevnega prekluzivnega roka, Ustavno sodišče kot prepozno zavrže.
Geslo:
1.2.51.10 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Potrditev poslanskih mandatov.
1.2.51.10.1 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Potrditev poslanskih mandatov - Prizadeti kandidat.
1.5.51.3.13.2 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje pritožbe zoper odločitev o potrditvi poslanskega mandata - Ker ni pravočasna.
Pravna podlaga:
Člen 25.3, 49.1, Zakon o Ustavnem sodišču [ZUstS]
Vrsta zadeve:
poslanski mandati, mandati članov državnega sveta
Vrsta akta:
drugi akti
Vlagatelj:
Gašper Ferjan, Idrija
Datum vloge:
13. 7. 2018
Vrsta odločitve:
sklep
Vrsta rešitve:
zavrženje
Dokument:
US31589
Dokument v PDF obliki:
Mp-4-18.pdf
207 KB
Prenesite datoteko
Mp-4/18-4
10. 9. 2018
SKLEP
Ustavno sodišče je v postopku odločanja o pritožbi Gašperja Ferjana, Idrija, zoper odločitev Državnega zbora o potrditvi poslanskih mandatov na seji 10. septembra 2018
sklenilo:
Pritožba zoper sklep Državnega zbora št. 004-03/18-8/9 z dne 22. 6. 2018 (Uradni list RS, št. 43/18) se zavrže.
OBRAZLOŽITEV
1. Pritožnik kot kandidat na predčasnih volitvah v Državni zbor je vložil vlogo, ki jo je poimenoval "ustavna pritožba zoper zavrženje pritožbe Državnega zbora zaradi uveljavljanja hudih kršitev volilne zakonodaje in zahteve po razveljavitvi volitev". Navaja, da Državni zbor kot očitno pristranski organ pritožnika ni povabil k izpovedbi pričanja o zaznanih volilnih nepravilnostih. Do kršitev aktivne in pasivne volilne pravice naj bi prišlo zaradi nedovoljenega posojanja podpisov v kandidacijskem postopku, zaradi nepravilnega sankcioniranja stranke Andrej Čuš in Zeleni Slovenije za dvojno kandidaturo njihove kandidatke, zaradi neomogočanja popravka list s spolno neuravnoteženo kvoto ter zaradi sistemskega problema premajhnih ovojnic za glasovnice in prakse nezapečatenih skrinjic. Zatrjuje tudi, da Državni zbor ni izdal nobene odločbe s pravnim poukom in ni pozval pritožnikov na dopolnitev vlog.
2. Ustavno sodišče je vlogo pritožnika obravnavalo kot pritožbo v postopku potrditve poslanskih mandatov in je štelo, da pritožnik izpodbija sklep Državnega zbora št. 004-03/18-8/9 z dne 22. 6. 2018. Z njim je Državni zbor potrdil mandate vseh izvoljenih poslancev, zato bi pritožnik namen, ki ga zasleduje, dosegel le z razveljavitvijo tega sklepa.
3. Tretji odstavek 82. člena Ustave določa, da Državni zbor potrdi poslanske mandate in da je proti odločitvi Državnega zbora v skladu z zakonom mogoča pritožba na Ustavno sodišče. Podrobneje to pritožbo ureja 69. člen Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Kolikor nima posebnih določb, pa je treba glede na prvi odstavek 49. člena ZUstS smiselno uporabljati še določbe IV. poglavja tega zakona. Zoper odločitev Državnega zbora v postopku potrditve poslanskih mandatov o pritožbi zoper odločitev volilne komisije, ki lahko vpliva na potrditev poslanskih mandatov, po prvem odstavku 69. člena ZUstS kandidat ali predstavnik liste kandidatov lahko vloži pritožbo na Ustavno sodišče. Rok za njeno vložitev je po drugem odstavku navedenega člena 8 dni od dneva odločitve Državnega zbora.
4. Državni zbor je odločil o potrditvi poslanskih mandatov 22. 6. 2018. Sklep je bil istega dne objavljen v Uradnem listu Republike Slovenije. Pritožnik je vložil pritožbo na Ustavno sodišče 12. 7. 2018, kar je po izteku osemdnevnega prekluzivnega roka iz drugega odstavka 69. člena ZUstS. Pritožba je torej očitno prepozna, zato jo je Ustavno sodišče zavrglo.
5.
Ustavno sodišče je sprejelo ta sklep na podlagi tretjega odstavka 25. člena v zvezi s prvim odstavkom 49. člena ZUstS ter tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11 in 70/17)
v sestavi: predsednica dr. Jadranka Sovdat ter sodnice in sodniki dr. Matej Accetto, dr. Dunja Jadek Pensa, DDr. Klemen Jaklič, dr. Rajko Knez, dr. Etelka Korpič – Horvat, dr. Špelca Mežnar, dr. Marijan Pavčnik in Marko Šorli.
Sklep je sprejelo soglasno.
dr. Jadranka Sovdat
Predsednica